รัฐบาลไทย-ข่าวทำเนียบรัฐบาล-รมว.กระทรวงดิจิทัลฯ มอบแสตมป์ ร.10 ให้ นรม. พร้อมมอบเงินจากเครือข่ายไปรษณีย์ไทยช่วยเหลือผู้ประสบภัยน้ำท่วม
วันอังคารที่ 1 สิงหาคม 2560
รมว.กระทรวงดิจิทัลฯ มอบแสตมป์ ร.10 ให้ นรม. พร้อมมอบเงินจากเครือข่ายไปรษณีย์ไทยช่วยเหลือผู้ประสบภัยน้ําท่วม
รมว.กระทรวงดิจิทัลฯ มอบแสตมป์ ร.10 ให้ นรม. พร้อมมอบเงินจากเครือข่ายไปรษณีย์ไทยช่วยเหลือผู้ประสบภัยน้ําท่วม
วันนี้ (1 สิงหาคม 2560) เวลา 8.30 น. ณ ห้องโถงกลางชั้น 1 ตึกบัญชาการ 1 ทําเนียบรัฐบาล นายพิเชฐ ดุรงคเวโรจน์ รัฐมนตรีว่าการกระทรวงดิจิทัลเพื่อเศรษฐกิจและสังคม นํา นางสมร เทิดธรรมพิบูล กรรมการผู้จัดการใหญ่ บริษัท ไปรษณีย์ไทย จํากัด (ปณท) และคณะผู้บริหารไปรษณีย์ไทยมาพบ พลเอก ประยุทธ์ จันทร์โอชา นายกรัฐมนตรี เพื่อมอบกรอบรูปแสตมป์ดวงแรกรัชกาลที่ 10 แก่นายกรัฐมนตรี และคณะรัฐมนตรี พร้อมส่งต่อน้ําใจสู้ภัยน้ําท่วมโดยมอบเงินช่วยเหลือ 5 แสนบาท พร้อมจัดกิจกรรมประชาสัมพันธ์โครงการขนส่งลําไยจากลําพูนส่งตรงสู่ผู้บริโภค และสนับสนุนโครงการพัฒนาลําไยอบแห้งช่วยเหลือเกษตรกร
โอกาสนี้ รัฐมนตรีว่าการกระทรวงดิจิทัลเพื่อเศรษฐกิจและสังคม ได้กล่าวรายงานว่า บริษัท ไปรษณีย์ไทย จํากัด (ปณท) เป็นหน่วยงานรัฐวิสาหกิจภายใต้การกํากับดูแลของกระทรวงดิจิทัลเพื่อเศรษฐกิจและสังคม ทั้งนี้ ได้จัดกิจกรรมประชาสัมพันธ์แสตป์ 65 พรรษา เนื่องในโอกาสวันเฉลิมพระชนมพรรษา สมเด็จพระเจ้าอยู่หัวมหาวชิราลงกรณ บดินทรเทพยวรางกูร พร้อมมอบกรอบรูปบรรจุแสตมป์ที่ระลึกดวงแรกแห่งรัชกาลที่ 10 แก่นายกรัฐมนตรีและคณะรัฐมนตรี โดยแสตป์ดังกล่าวออกจําหน่ายไปแล้วเมื่อวันที่ 28 กรกฎาคม 2560 ที่ผ่านมา ซึ่งเป็นภาพพระฉายาลักษณ์พระราชทานของสมเด็จพระเจ้าอยู่หัวมหาวชิราลงกรณ บดินทรเทพยวรากูร ในฉลองพระองค์ครุยมหาจักรีบรมราชวงศ์ ประกอบด้วยอักษรพระปรมาภิไธย ว.ป.ร. บนพื้นภาพสีเหลืองซึ่งเป็นสีประจําวันพระราชสมภพ พร้อมเทคนิคพิเศษปั๊มฟอยล์ทอง
พร้อมกันนี้ คณะผู้บริหารไปรษณีย์ไทย ได้มอบเงินสมทบทุนเพื่อช่วยเหลือผู้ประสบอุทกภัยภาคตะวันออกเฉียงเหนือ จํานวนเงิน 500,000 บาท แก่นายกรัฐมนตรี พร้อมประชาสัมพันธ์โครงการช่วยเหลือเกษตรกรในการกระจายผลผลิตลําไยสดพันธุ์อีดอ จากกลุ่มสหกรณ์การเกษตรประตูป่า จังหวัดลําพูน ไปสู่ผู้บริโภค ภายใต้บริการ “อร่อยทั่วไทย สั่งได้ที่ไปรษณีย์” ทั้งนี้ สืบเนื่องจากในปัจจุบันผลผลิตทางการเกษตร (ผลไม้) ของประเทศไทยในแต่ละปีที่ผ่านมามีปริมาณออกสู่ตลาดเป็นจํานวนมาก ทําให้ผลผลิตทางการเกษตรมีราคาที่ตกต่ํา ส่งผลกระทบต่อรายได้ของเกษตรกรโดยรวม จากปัญหาดังกล่าว บริษัท ไปรษณีย์ไทย จํากัด (ปณท) ร่วมกับสหกรณ์การเกษตรประตูป่า จํากัด (ภายใต้การควบคุมของกรมส่งเสริมสหกรณ์) มีแนวคิดในการใช้ศักยภาพของเครือข่ายที่ทําการไปรษณีย์ไทยที่ครอบคลุมอยู่ทั่วประเทศ ตลอดจนการขนส่ง เพื่อเป็นช่องทางในการกระจายสินค้า และช่วยเหลือการจําหน่ายผลผลิตลําไย ภายใต้สโลแกน “ไปรษณีย์ไทย เครือข่ายชีวิตและเศรษฐกิจไทย” โดยเกษตรกรสามารถเป็นผู้กําหนดราคาขายของผลผลิตได้เอง เพื่อเป็นการช่วยเหลือเกษตรกรอีกทางหนึ่ง รวมไปถึงเป็นการช่วยกระจายผลผลิตทางการเกษตรจากแหล่งผลิตโดยตรงไปยังผู้บริโภคในทุกภูมิภาคอีกด้วย
ทั้งนี้ ผู้สนใจสามารถสั่งซื้อลําไย ในขนาดบรรจุกล่องละ 5 กิโลกรัม ราคา 255 บาท (อาจปรับขึ้นลงตามราคากลางที่เกษตรกรกําหนด) ได้ ณ ที่ทําการไปรษณีย์ทั่วประเทศ พร้อมด้วยโครงการลําไยอบแห้ง ซึ่งเป็นความร่วมมือระหว่าง บริษัท ไปรษณีย์ไทย จํากัด อุทยานวิทยาศาสตร์และเทคโนโลยี และมหาวิทยาลัยเชียงใหม่ ภายใต้โครงการ “ไปรษณีย์เพิ่มสุข” ซึ่งเป็นการต่อยอดการแปรรูปผลผลิตจากลําไยสดเป็นลําไยอบแห้งเพื่อช่วยเหลือเกษตรกรผู้ปลูกลําไย สอบถามเพิ่มเติมได้ที่ THP Contact Center 1545
***************************************
กลุ่มประชาสัมพันธ์และเผยแพร่ สํานักโฆษก